text: Slå ikke - tal!
  15 april 2012 kl. 14.50
  Sydøstjyllands Politi har taget konsekvensen af flere tilfælde af ballade med fodboldbøller i Horsens. I dag tog de imod Brøndbyfans på banegården for at komme i dialog med dem.
  Filosofien er at man aldrig slår på den man taler med. Derfor sendte politiet søndag 25 event-betjente, også kendt som dialog-betjente, på gaden for at komme fodboldfansene i møde.
  Betjentene bød fansene velkommen allerede ved ankomsten på banegården og fulgte de i alt 150 brøndbyfans hele vejen op til stadion.
  Under turen talte betjentene med fansene og vejledte dem iforhold til værtshuse og toiletter.
  Dialog-betjentene er kendt fra udlandet, men det er første gang Sydøstjyllands Politi tager metoden i brug.
  - Hvis vi kommer i god kontakt med nogle Brøndby-fans, så har alle de andre også lidt sværere ved at lave ballade, siger politikommissær Henrik Petersen, som er én af dagens 25 eventbetjente, der alle har fået et særligt kursus i dialog og konflikthåndtering.
  Baggrunden er, at politiet og især værtshusmiljøet i Horsens tidligere har haft store problemer med tilrejsende fodboldbøller.
  